Marat Safin

**Marat Mihajlovič Safin** (; tatarski: Марат Мөбин улы Сафин, Moskva 27. januar 1980) je bivši ruski (po nacionalnosti Tatarin) teniser i bivši svetski broj 1. Ima mlađu sestru Dinaru Safinu, koja je takođe bila broj jedan na svetskoj rang listi za teniserke. Njih dvoje su prvi bratsko - sestrinski tandem koji je bio na prvom mestu teniskih rang lista.

Na parlamentarnim izborima 2011. ušao je u rusku dumu kao član stranke Jedinstvena Rusija i predstavnik Nižnjeg Novgoroda.

## Detinjstvo

Marat se rodio u Moskvi, SSSR (današnja Rusija) kao sin Mihaila Safina i Rauze Safine (devojačko prezime Islanova). Roditelji su mu bivši teniser i treneri. Njegova mlađa sestra Dinara je takođe profesionalna teniserka i osvajač srebrne medalje za Rusiju na Olimpijskim igrama u Pekingu 2008. Safinov otac je osnivač teniskog kluba "Spartak" u kome je Marat kao mladić trenirao sa mnogim drugim poznatim teniserima kao što su Ana Kurnjikova, Elena Dementjeva i Anastasija Miskina.

Sa 14 godina se preselio u Valensiju, Španija kako bi bio uključen u napredne teniske programe koji nisu postojali u Rusiji. Safin je jednom rekao da je porastao „veoma brzo“ i da je otišao u Španiju jer su šljakasti tereni „bolji za kolena“. Pošto je dugo vremena proveo u Španiji, Safin je naučio da tečno priča španski (a zna još i ruski i engleski).
Teniska karijera

Safin je počeo svoju tenisku karijeru 1997. 1998. godine na Otvorenom prvenstvu Francuske pobedio je Andre Agasija i Gustava Kuertena. Najveći uspeh na Otvorenom prvenstva Australije je pobeda koju je ostvario 2005. godine, a bio je i finalista i 2002. i 2004. godine. Na Otvorenom prvenstvu Francuske stigao je do polufinala, kao i na Vimbldonu. Što se tiče Otvorenog prvenstva Amerike, tu je Safin osvojio svoju prvu titulu tog ranga. Bilo je to 2000. godine. Te godine je i držao broj jedan u trajanju od 9 nedelja, od novembra 2000. do aprila 2001. godine. Safin ima 5 titula takozvane Masters serije. To uključuje 3 titule u Parizu 2000., 2002. i 2004. godine, ali i titule u Torontu 2000. i u Madridu 2004. godine. Marat ima ukupno 15 titula uključujući i Grend slemove i Masters turnire. Najveći uspeh u Dejvis kupu su mu titule sa reprezentacijom Rusije 2002. i 2006. godine.

## Povlačenje

Poslednji turnir u karijeri Marata Safina bio je Masters u Parizu. Tu je poražen u drugom kolu od Huana Martina Del Potra 6:4 5:7 6:4. Nakon ovog meča, na terenu mu je priređena ceremonija oproštaja na kojoj su između ostalih učestvovali Novak Đoković, Žil Simon, Ivo Karlović itd. Tom prilikom dodeljen mu je trofej u obliku ključa.

## Oprema

Celu svoju karijeru Marat je nosio opremu Adidas kompanije. Reketi su bili marke Hed.

## Lični život

Marat Safin je poznat u teniskim krugovima, a i van njih kao veliki zavodnik. Jedna od njegovih bivših devojaka je Darija Žukova, sa kojom je imao vezu dugu 3 godine, do 2005. Takođe je bio u vezi sa Anastasijom Osipovom, pevačicom jedne ruske pop grupe, ali ta veza je trajala nepunih mesec dana dok je bio na odmoru u Moskvi. Iako se u ruskim medijima, pa i nekim našim pojavila informacija da će se Marat oženiti Osipovom, tu informaciju je on demantovao još početkom godine kada se nekoliko puta pojavio sa drugom gospođicom. Trenutno nije u vezi, jer želi da pronađe onu pravu sa kojom će provesti ostatak svog života.

## Izvori

## Vanjske veze

* 
*